1Abakundwa, nk'oku twine ebyaraganisiibwe ebyo, ka tweyozyeho byona ebishiisha omubiri n'omutima, tubone kubeera kimwe abarikwera omu kutiina Ruhanga. 2Mutushashaanurire emitima yaanyu. Titwine u turashaagiize, titwine u turasiisiire, kandi titwine u turagobeize. 3Ekyo tindikukigamba kubahaahuuza, ahabw'okuba nkaba naabagambiire ku mututuura aha mutima mukwataniise naitwe, yaaba mu kufa, yaaba mu kuba abahuriire. 4Nimbeesiga munonga, kandi nimuunyesiimisa! Nobu turabe twine enaku zirikwingana ki, hoona nyijwire obuhuumure, kandi amashemererwa n'ag'okuunyita. 5Nangwa nobu twahikire Makedoniya, emibiri yaitu teragizire bu ehuumura, kureka tukagira obusaasi embaju zoona-- engamba aheeru n'obwoba omunda. 6Kwonka Ruhanga ohuumuriza enshoberwa, akatuhuumuriza ahabw'okwija kwa Tito. 7Ti habw'okwija kwe kwonka, kureka kandi n'ahabw'okuhuumurizibwa oku imwe mwamuhuumuriize. Manya akatuteekyerereza eby'orushusho rwanyu n'okutonzya kwanyu n'omuhimbo gwanyu ebi muunyiniire; haza ekyo kyandeetera okwongyera kushemererwa. 8Nangwa nobu ndaabe naabagwisize kubi omu baruha yangye, ekyo tindikukyefuuza nobu ndaabe naakyefuurize ahabw'okuba nimmanya ku egyo baruha yaabagwisize kubi okumara akaanya kakye. 9Kwonka hati ninshemererwa, ti habw'okuba ngu mukagwisibwa kubi, kureka ahabw'okuba okuguubwa kubi kwanyu kukabareetera okwegarukamu. Manya mukashaasha nk'oku Ruhanga asiima; itwe titwagira ki twabafeereza. 10Ahabw'okuba okugira obusaasi nk'oku Ruhanga asiima, kureeta okwegarukamu okuhitsya aha kujunwa, kandi tikwefuuzisa; kwonka okugira obusaasi nk'okw'ab'ensi, kurugwamu okufa. 11Mbwenu nimureebe eki okwo kushaasha, nk'oku Ruhanga asiima, kwabareeteire: oku mwataireho munonga omutima kwehohoora, oku mwagwirwe kubi, oku mwatiinire, oku mwagizire ekihika, oku mwayezirikire, n'oku mwayehaireyo kufubira okozire kubi. Omuri ebyo byona mukeeyoreka ku mutaine rubanja omuri ekyo kintu. 12Manya nobu naabahandiikiire, ti habw'owaakozire kubi, nari owaakozirwe kubi, kureka ngu omuhimbo gwanyu ogu mutwiniire, guboorekwe butunu omu maisho ga Ruhanga. 13N'ahabw'ekyo tukahuumurizibwa. Otabazire kuhuumurizibwa kwaitu okwo, tukongyera kushemererwa ahabw'okushemererwa kwa Tito, ou imwe mwena mwagarwire omutima omunda. 14Manya ku ndaabe naamworekire oku murikuunyesiimisa, ekyo tikirampemwire; ahabw'okuba nk'oku byona ebi twabagambiire byabaire eby'amazima, n'okwesiima kwaitu ahari Tito nikworekyera kimwe ku kuri okw'amazima. 15Kandi ku arikwijuka okworoba kwanyu mwena, n'oku mwamwakiire mwine obwoba n'okutetema, omutima gwe gwongyera kubahwerayo. 16Naanye ninshemererwa, ahabw'okuba omuri byona nimbaasa kubeesigira kimwe.
Copyright
Learn More
lug_Latn zho_Hant eng_Latn